Az én fiam feltámadott

*- húsvétra -*

Alapige: Lukács 15, 22-24

A tékozló fiú történetére rögtön ráismertünk. Ennek a történetnek a csúcspontjával találkozunk most, amikor hazaérkezik a fiú. Az a fiú, aki korábban magába száll, mert ráérez elveszett állapotára, aki igazi bűnbánatra jutva el is határozza, hogy hazamegy, s ennek az elhatározásnak a nyomán haza is indul. S mint tudjuk, haza is érkezett. Mert nem csak egy döntés született a szívében, hanem ezt a döntést gyakorlatba is ültette. Nem elég nekünk sem, testvérek, eljutni egy döntésre a nagy felismerések után, hogy íme, újat kezdek. Hanem meg kell indulni, igenis, meg kell érkezni az Atya karjaiba, ahhoz, hogy a mi húsvéti örömünk teljes legyen. Tudjuk a történetből: korábban elment az Atyjá*tól* ez a fiú. Most pedig elment az Atyjá*hoz* ez a fiú. A tékozló fiú. Az elveszett fiú. A meghalt fiú. Nem nagy különbség van a szavak alapján a kettő között: elment az Atyjától, vagy elment az Atyjához. De a kettő mégis két külön világ. Elmenni az Atyától, távolodni Istentől, egyenlő a halállal, a kárhozattal, a pusztulással. Elmenni az Atyához, visszatalálni Istenhez, és újra kikötni ölelő karjaiban, újra érezni a megtisztulás, a szabadulás örömét, - ez maga az élet.

A hátam mögött van már minden bűnöm, nyomorúságom, tékozlásom, Isten nélküli életem minden szennye és mocska. Előttem áll az Atya ölelő karjaival, aki máris osztogatja a parancsot: hozzátok ki a legszebb ruhát, adjátok fel reá, húzzatok gyűrűt a kezére, sarut a lábaira, a hízott tulkot vágjátok le, együnk és vigadjunk, mert ez az én fiam meghalt és feltámadott. És kezdtek vigadni. Nem véletlenül mondja Jézus ugyanitt a Lukács 15-ben, egy másik példázat kapcsán, hogy „nagy öröm van a mennyben egy bűnös megtérésén”. A Húsvét öröme, hogy feltámadt a fiú, a mennyben is öröm. Nem csak itt a földön. Húsvétkor együtt örültek az angyalok mindazokkal, akik itt a földön örülni tudtak Jézus feltámadásán. Ugyanis nem csak a tékozló fiúra érvényes az, amit az atyja mondott, hogy „ez az én fiam meghalt és feltámadott”, hanem Jézus Krisztusra is mondhatja az Atya: „ez az én Fiam meghalt és feltámadott”.

Örüljünk hát, vigadjunk hát, s a mennynek ez az öröme sugározzék le a földre, vegye át minden tékozlásban megroggyant ember, vegye át minden bűntől meggyötört szív a mennynek ezt a húsvéti örömét, hogy a Fiú feltámadott. Amikor elment az atyjától ez a fiú, akkor bizonyára kihullott egy-két könnycsepp az atyja szeméből. Amikor azonban elindult az atyjához a fiú, kihullott a bűnbánat könnye a fiú szeméből. Korábban az atya sírt az elveszett, a meghaltnak tudott fiú miatt és fiú fölött, mint ahogy Jézus sírt Jeruzsálem fölött a bevonulása napján. Most pedig a fiú sír elveszett és elrontott élete fölött. Testvérem, nincs húsvéti örömöd addig, amíg még nem sírtál bűneid fölött, amíg még nem keseredett meg a szíved tékozlásaid miatt, amíg még nem fájt igazán az, amit Isten ellen elkövettél. Azt önmagad ellen is elkövetted, mert a bűn magunknak is árt. Nem csak Istent bántja, s nem csak a felebarátot, hanem nekünk is kárt okoz. A tékozló fiú eltávolodása az otthonától nem csak az atyának szerzett fájdalmat és keserűséget, hanem végül a fiúnak is. Ebben a keserűségben csillant fel a szívében az új remény, hogy íme, lehet ebből a megholt lelkiállapotból újra föltámadni. Lehet az elveszett állapotomból ismét hazatalálni. Mert otthonra sóvárog minden elveszett szív. A disznók vályúja mellett a fiúnak a lelki szemei előtt megjelent az atyai ház képe. Annak berendezettsége, jól szervezettsége, ahol a szolgáknak is több kenyér jutott, mint neki az idegenben. Ez a szeretet vonzza őt haza.

 Nem jó otthontalanul vergődni ebben a világban. Egy kínai közmondás azt mondja, hogy: „széttört fészekben nincsenek ép tojások”. Ó, hány fészket széttört már a gonosz. Hány családi fészekbe belekontárkodott a Sátán és összetörtek a tojások. Összetört a házastársi hűség sok helyen. Összetört a szülő és gyermek kapcsolata, mert a gonosz szétdúlta a valamikor meleg és biztonságos fészket. Ahol az otthon varázsa rég eltűnt, a fiókák dideregnek, ott egymástól elidegenedett szívek vergődnek, árválkodnak a nagy mindenségben egyedül. Németországban 50.000 gyermek és fiatal hagyta el otthonát, és az utcán él. Nem azért, mert nincs, hol lakniuk, nem azért, mert nincsenek szüleik ezeknek a fiataloknak. Hanem egyszerűen azért, mert már nem volt vonzó a fészek, nem volt varázsa az otthonnak. Ezért elmenekültek otthonról. Bandákba verődve az utcán töltik az életüket. Igen ám, csak ennek olyan súlyos következményei vannak, hogy évente a s statisztikák szerint Németországban mintegy 20.000 gyermeket erőszakolnak meg. Akiknek így máris tönkremegy az életük. Akik elindulnak a fészeknélküliség, az otthontalanság, a biztonság hiánya miatt elindulnak a romlás útján lefelé.

 Testvéreim, nekünk a feltámadott Jézus Krisztus által van esélyünk hazatalálni az Atyához. Ez a megtérésnek a nagy fordulata. Az, ami bekövetkezett a tékozló fiú életében is. Jézus Krisztus azért halt meg és támadott föl, hogy nekünk esélyünk legyen visszatalálni az Atyához. A zsidókhoz írt levél úgy fogalmaz, hogy Ő útnyitóul ment be a Szentek Szentjébe, amikor Jézus halálának pillanatában a jeruzsálemi nagy templom kárpitja kettéhasadt. Tudjuk, hogy ez a kárpit, egy vastag függöny választotta el a Szentélyt, ahol a papok bemutatták minden nap az áldozatot, a legbelső, a titokzatos résztől, a Szentek Szentjétől. Oda évente csak egyszer mehetett be a főpap. Ez a kárpit kettéhasadt a mennyezettől egészen a padlóig. Ez azt jelképezi, hogy szabad az út. Nem csak a főpapnak évente egyszer a Szentek Szentje felé, az Isten szíve felé, hanem szabad az út minden bűnös embernek az Isten szívéig. Haza lehet találni az Istenhez, amióta Jézus meghalt és feltámadott.

Nagy lehetőség az, amikor az ember elindulhat hazafelé. Amikor az őszinte bűnbánat jegyében kezd megalázkodni, kezd térdre hullni az Isten színe előtt. Amikor felismeri, hogy a Krisztus keresztje alatt számára még mindig van egy hely, és ezen a helyen ő térdre hullhat. Egy mai költő, Erdélyi József mondja egyik versrészletében: „nem válogatok sem égben, sem földben, sem időben, sem térben./ Arra való hiszem, hogy térdre essek, arra való a térdem”. Ó, milyen jó lenne felismerni azt, hogy akkor van igazi húsvéti örömünk, a hazatalálás öröme, az Isten általi befogadás öröme, amikor már előzetesen térdre tudtam esni. Amikor előzetesen ráéreztem arra, hogy hol a térdre hullás, a bűnbánat helye, hol a romlott múltam elsiratásának helye: ott a kereszt alatt.

 De az a döbbenetes, ahogy Wass Albert mondja Nagypénteki sirató c. versében, hogy sokszor nincs is keresztfánk ott közbül. Azt mondja versének előzetes szakaszában, hogy van ami magyar nemzetünk történelmében bal kéz felől is, jobb kéz felől is keresztfa. Felhúzzuk rá hol a kurucokat, hol a labancokat, mondja visszautalva a történelemre – felhúzzuk rá legjobbjainkat. Csakhogy nincs keresztfánk közbül, s nem térdepel ott senki. Senki. A mi magyar nagypéntekünk évszázadok sora óta ezért nem tud Húsvét lenni. Így lettünk „országút népe, idegenföld csavargója. Pásztortalan jószág-féle. Tamással hitetlenkedő, kakasszóra péterkedő, júdáscsókkal kereskedő. Soha-soha békességgel Krisztus Úrban szövetkező.”

Jaj, de nehéz megtalálni ama középső keresztet, s ott leborulni. S mert ez nem történik egyetemesen nemzetünk életében, ezért nem tud évszázadok sora óta Húsvét lenni. Ezért nincs feltámadás, ezért nincs megújulás nemzetünk sorában. Ezért nincs új élet, s ezért nem vállalja népünk az áldozatot. Ezért inkább berendezkedik a kényelemre, az egykézésre, a maximum két gyerekre, mert olyan a helyzet s mindig a helyzetre kenjük a dolgokat. S ezért pusztulunk, ezért rohanunk szerte a világ 46 országába. Ezért sorvad a lélek, és ezért nincs lelki otthon, ezért nincs közösség sok helyen.

Hol vagy otthon ebben a világban? Hol találtad meg azt a lelki közösséget, ahol jól érzed magad? Ahol átmelegszik a szíved? Ahol érzed az Atya ölelését? Ahol társakra találsz. Ahol felismered, hogy íme, az Atya szavára mozdulnak a szolgák, hozzák az új ruhát, terítik az asztalt. Hozzák a gyűrűt, hozzák a sarut. Ünnepibe öltöztetnek, hogy ne legyen a lelked mindig hétköznapi, poros és gyűrött, s hogy ne kelljen mindig lógó orral járnod, keresni valamit ebben a mindenségben, és soha nem találni. Azt mondja itt az atya a szolgáknak: hozzátok k ki a legszebb ruhát. Hozzatok gyűrűt, sarut, tulkot. Együnk, igyunk, vigadjunk, mert ez az én fiam meghalt és feltámadt. Ez az indoklás. Ezért mozgósítja az atya a szolgákat, ezért kerül elő a gyűrű a saru, a tulok. Ezért képes az atya újabb és újabb áldozatra. Mert a fiú feltámadott. Mert Jézus Krisztus él. Igen, ő volt a világ legnagyobb tékozlója… mert Ő otthagyta az atyai ház dicsőségét, a mennyet, s eljött közénk. S megüresítette magát - mondja Pál apostol a filippi levél szerint. Teljesen szolgai formát öltött magára. Teljesen megüresítette magát. Mindent feladott, semmije nem volt. Úgy eltékozolta magát reád és reám. Annyira szétszórta önmagát, életét a kereszten, vérét érted és értem. Ő a világ legnagyobb tékozlója. Azért, hogy az Isten szeretete rád találjon, rám találjon, hazasegítse az Isten örömébe. Hogy legyen ujjongás a mennyben, s a te földi szívedben a fölött, hogy a Fiú feltámadt.

Ó, hányan és hányan élték már meg ennek a hazatalálásnak örömét, megrendítő csodáját. A XIX. sz. végén Paul Claudel, a neves francia író elment Karácsonykor a templomba csak a szertartást bámulni, hogy költői témát keressen. De Isten ott utolérte kereső szeretetével. Azt a közönyös szívet, aki csak kultúratémát keresett és látott addig a keresztyénségben. Így vall nagy lelki fordulatáról, amit 1886 Karácsonyán élt át a templomban: „Szinte megsemmisültem, amikor beláttam, hogy Ő a szent és az Örök, aki létezik, és itt van jelen. Személyes lény épp úgy, mint én. Szeret engem, s nagyon hív. Sírni, zokogni kezdtem. Egyszerre szakítottam addigi világnézetemmel. Új egyéniség született bennem, aki magas mércét támasztott velem szemben. Mintha kivetkőztem volna magamból, s egy ismeretlen világban új lény bőrébe bújtam volna. Nem tudom semmihez sem hasonlítani ezt az egész személyiségemet átjáró megrendülést. Noha nem akartam, be kellett látnom, hogy ott rejlik az igazság, ahol eddig nem kerestem, amely ellen lényem lázadozott, s ellenkezett eddigi meggyőződésemmel. Azért nem adtam meg könnyen magam. Mindent megtettem, hogy ellenálljak. A hívás azonban erősebb volt. Előtted álltam, Uram, mint a bajnok, aki nem azért hajol meg ellenfele előtt, mert gyönge, hanem mert amaz erősebb.”

A XX. sz. első részének egy másik szellemi óriása, az angol neves keresztyén író, C.S. Lewis hasonló élményben részesült. Azt mondja, hogy hosszú időn át rugódozott Isten kereső szeretete ellen. Döbbenten tapasztalta filozófiai tanulmányai közben, mikor egyetemen volt Oxfordban, hogy mindegyik jó barátja, a legértelmesebb, legnagyobb tudású emberek, kollégák a környezetében mind keresztyének. Egyre-másra kiderült róluk, hogy hiszik Krisztus feltámadásának a csodáját. Ők mind térdet hajtottak az Isten hatalma előtt. Azt mondja: a nagy halász sokáig játszott halacskájával, s egyszer csak a horog máris a szájában volt. Más képet használva azt mondja: a mennyei vadászkutya üldözni kezdte, s nem hagyta, hogy megszökjön. Ateizmusa egyre-másra súlyos csapásokat szenvedett. 1926-ban a legnagyobb fordulat következett be az életében, amikor meglátta bűneit: „megdöbbentett, hogy mit találtam a szívemben. A bujaság állatkertjét, a becsvágy tébolyát, a félelmek gyerekszobáját, a dédelgetett gyűlölködés háremét, a nevem Légió volt. S amikor átölelte az Isten szeretete, egész Anglia legkényszeredettebb és legvonakodóbb megtérője letérdelt és imádkozott. Utána így vall: ki képes helyesen imádni azt a szeretetet, amely szélesre tárja a kaput tékozló fia előtt, akit rúgkapálva, ellenkezve, bosszúvággyal a szívében hoznak be, s aki csak azt lesi, hogyan szökhet meg. Íme, egy újabb tékozló hazatért. S aztán egyre másra ontotta a nagyszerű keresztyén írásokat, amelyeket mi is olvashatunk magyarul, mert szívéből kicsordul Istennek megejtően nagy szeretete, amivel legyőzte ezt a tékozló fiát.

 Van feltámadás, van hazaérkezési lehetőség ahhoz az Istenhez, aki íme, mozgósítja az eget azért , hogy a földön egy-egy tékozló hazaérkezhessen. S mindez azért lehetséges, mert az Ő Fia, a mennyei Atya földi Fia, aki egyben Isten volt, s ember volt, feltámadt. Ezért lehet vigadni, ezért lehet örülni, ezért lehet új ruhában új életet kezdeni, ezért lehet hátunk mögé dobni életünk minden szennyét, s ezért nem kell nekünk többé visszamenni a mocsokba és a szennybe, a hitetlenségbe és a bűnök mélységébe. A tékozló fiú sem ment többé vissza régi, romlott cimboráihoz, sem a disznók vályújához, hanem ottmaradt az atya közelében, hogy háláját kifejezze azért a végtelen nagy meglepetésért, ami érte, amikor hazaérkezett. Hisz ahelyett, hogy elzavarták volna a kapu elől, ahelyett, hogy fejére olvasták volna keményen tékozlását és bűneit, föltárult előtte a kapu, az ölelő atyai karokban léphette át az atyai ház küszöbét, és érkezhetett meg nem a rabszolgák közé, a szolgák eledeléhez és vackához, hanem az atyai ház ünnepi asztalához, visszakerülve a fiúi jogba. Az atya szeretete ilyen nagy, és így akar ma is cselekedni mindnyájunk megtartása érdekében. Ámen.